কবে শুরু হচ্ছে গরমের ছুটি? জানিয়ে দিল স্কুল শিক্ষা দফতর

কলকাতা: চৈত্রের শেষেই প্রচণ্ড তাপপ্রবাহ (Heat Wave) এবং অস্বাভাবিক গরমে পুড়ছে বাংলা। ইতিমধ্যে ৪০ ডিগ্রির গণ্ডি পেরিয়েছে পারদ। আর সেই কারণে এবার রাজ্যের স্কুলগুলিতে আগাম গরমের ছুটি (Summer Vacation) ঘোষণা করল পশ্চিমবঙ্গ সরকারের স্কুল শিক্ষা দফতর (Education Department Of WB)। রাজ্যজুড়ে ক্রমবর্ধমান তাপমাত্রা ও দাবদাহের পরিস্থিতি বিবেচনা করে ৩০ এপ্রিল থেকে গরমের ছুটি কার্যকর করা হবে বলে জানা গিয়েছে রাজ্য সরকার সূত্রে।

তবে এই নির্দেশিকা দার্জিলিং ও কালিম্পং জেলার ক্ষেত্রে প্রযোজ্য নয় বলেই জানা গিয়েছে। এই দুই জেলায় আগের মতোই স্কুল চলবে বলে জানানো হয়েছে শিক্ষা দফতরের তরফে। তবে পশ্চিমবঙ্গের বাকি সব জেলায় স্কুলে শিক্ষার্থী, শিক্ষক ও শিক্ষাকর্মীদের জন্য ৩০ এপ্রিল থেকেই গরমের ছুটি কার্যকর হবে।

আরও পড়ুন: চাকরিহারা ৪, কর্মী ও শিক্ষক সংকটে চরম দুরবস্থা ঝাড়গ্রামের স্কুলে

পরবর্তী নির্দেশ না আসা পর্যন্ত এই ছুটি সংক্রান্ত সিদ্ধান্ত বলবৎ থাকবে। ফলে সংশ্লিষ্ট সব শিক্ষা প্রতিষ্ঠানগুলিকে এই নির্দেশ মেনে চলতে বলা হয়েছে। ছুটির কারণে পাঠ্যক্রমে ব্যাঘাত যাতে না ঘটে, তার জন্যও নির্দেশ দিয়েছে স্কুল শিক্ষা দফতর। স্কুল খোলার পরে অতিরিক্ত ক্লাসের মাধ্যমে সিলেবাস শেষ করার পরিকল্পনা নিতে বলা হয়েছে স্কুল কর্তৃপক্ষকে।

উল্লেখ্য, মুখ্যমন্ত্রী মমতা বন্দ্যোপাধ্যায় আগেই গরমের ছুটি এগিয়ে আনার আভাস দিয়েছিলেন। গত ৩ এপ্রিল তিনি জানিয়েছিলেন, রাজ্যের তীব্র গ্রীষ্মের পরিস্থিতি বিবেচনা করে ৩০ এপ্রিল থেকেই স্কুলে ছুটি দেওয়া হবে। এবার সেই সিদ্ধান্তে সিলমোহর দিল স্কুল শিক্ষা দফতর।